**Kioton rautatieasema** (jap. 京都駅, *Kyōto-eki*) on rautatieasema Shimogyōn suuralueella Kioton kaupungissa Japanissa. Se on kaupungin vilkkain rautatieasema ja Shinkansen-suurnopeusjunien pysähtymispaikkana tärkeä kauko- ja paikallisliikenteen solmukohta. Asemalta liikennöivät junia JR Tōkai, JR Nishi-Nihon ja Kintetsu-rautatiet. Sieltä on myös vaihtoyhteys Kioton metroon.

Historia
--------

Kioton rautatieasema avattiin liikenteelle vuonna 1877. Ensimmäinen asemarakennus oli punatiilinen, länsimaalaistyylinen kaksikerroksinen rakennus, joka sijaitsi jonkin verran nykyisen aseman pohjoispuolella. Rakennuksen avajaisiin osallistui myös keisari Meiji.

Aseman matkustajamäärät kasvoivat, ja uusi aiempaa suurempi asemarakennus avattiin vuonna 1914 keisari Taishōlle Kiotossa järjestetyn kruunajaisseremonian yhteydessä. Tämä uusrenessanssityylinen rakennus sijaitsi samalla paikalla kuin nykyinenkin asema. Rakennus tuhoutui tulipalossa vuonna 1950, ja sen tilalle valmistui vuonna 1952 kaksikerroksinen betonirakennus, jossa oli kahdeksankerroksinen torniosa.

Sittemmin aseman kautta rakennettiin kulkemaan Shinkansen-suurnopeusjunalinja ja Kioton metron Karasuma-linja. 1950-luvun rakennuksen korvaamista alettiin suunnitella 1980-luvun puolivälissä, ja uuden asemarakennuksen suunnittelusta järjestettiin kansainvälinen arkkitehtuurikilpailu vuonna 1990. Rakennustyöt aloitettiin vuonna 1993, ja uusi rakennus avattiin yleisölle 12. heinäkuuta 1997.

Rakennus
--------

Kioton rautatieaseman pohjoispuolinen eli Karasuman sisäänkäynnin puoleinen päärakennus on valmistunut vuonna 1997. Suurimittakaavainen, moderni rakennus aiheutti valmistuessaan kiistoja kaupungissa, joka tunnetaan perinteisestä arkkitehtuuristaan. Rakennuksen suunnitteli arkkitehti Hiroshi Hara. Modernista ulkonäöstään huolimatta rakennuksen tilajako on saanut inspiraationsa Kioton historiallisesta ruutukaavasta. Sen keskellä on korkea ja avoin atriumtila, jonka kautta on pääsisäänkäynti aseman laiturialueelle. Tila jatkuu levein portain ja porrastuvin tasoin pääaulan itä- ja länsisivulle. Aulaa peittää suuri lasi-teräskate.

Pääaulaan liittyy useita julkisia aukiotiloja, kuten kattopuutarha rakennuksen länsisiiven huipulla suuren portaikon päässä. Portaikon alaosassa on esiintymislava, joten portaita käytetään tapahtumien yhteydessä myös katsomona. Aulan yläpuolella 45 metrin korkeudessa kulkee katettu Skyway-käytävä. 11. kerroksessa on ravintoloita. Rakennuksen länsiosassa sijaitsee Isetan-yhtiön suurikokoinen tavaratalo, jonka seitsemännessä kerroksessa toimii The Museum "Eki" Kyoto -taidegalleria. Koilliskulmassa on Kyōto gekijō -teatteri. Maan alle on rakennettu The Cube -ostoskeskus sekä osin aseman pohjoispuolen aukion ja bussiterminaalin alle Porta-ostoskeskus, josta on yhteys myös Kioton metroon.

Aseman eteläpuolinen eli Hachijōn sisäänkäynnin puoleinen rakennus on vähemmän vilkas. Myös eteläpuolella on liikkeitä ja ravintoloita Asty Road -kauppakeskuksessa. Eri puolet on yhdistetty toisiinsa käytävillä sekä maan alla että rakennuksen toisessa kerroksessa.

Liikenne
--------

JR Nishi-Nihonin liikennöimät laiturit muodostavat Kioton rautatieasemasta valtaosan. Laiturit 0–10 sijaitsevat välittömästi aseman päärakennuksen eteläpuolella. Niistä laituriraiteet 0–7 palvelevat pääosin Tōkaidō-päälinjaa käyttäviä junavuoroja, 8–10 Kiotosta etelään johtavaa Nara-linjaa käyttäviä junia. Tōkaidō-linjaa Osakan suuntaan kutsutaan JR:n Kioto-linjaksi, kun taas Kusatsun ja Maibaran suuntaan johtaa Biwako-linja. Lisäksi näiltä laituriraiteilta lähtee Kosai-linjan junia Ōmi-Imazuun sekä kaukojunia Kanazawan, Naganon, Tottorin ja Wakayaman suuntiin. Laituriraiteet 30–34 päättyvät aseman luoteisosaan; niitä käyttävät Sagano-linjan junat ja Kioton Kansain kansainväliseen lentoasemaan yhdistävä pikajuna *Haruka*.

Aivan JR Nishi-Nihonin asema-alueen eteläpuolella on JR Tōkain liikennöimä Shinkansen-suurnopeusjuna-asema, jonka kautta kulkee Tōkaidō Shinkansen. Idässä se yhdistää Kioton Nagoyaan ja Tokioon, lännessä Osakaan ja Fukuokaan. Rautatieaseman lounaiskulmassa on vielä yksityisen Kintetsu-rautatieyhtiön Kioton-asema, josta on junayhteyksiä muun muassa etelään Naran suuntaan.

Kioton rautatieaseman alapuolella on Kioton metron pohjois–eteläsuuntaisen Karasuma-linjan metroasema, jonne on useita sisäänkäyntejä rautatieaseman eri puolilta.

**Kioton rautatieasemaa käyttävät linjat laitureittain**| Laituri | Linja | Määränpää |
| --- | --- | --- |
| **JR Nishi-Nihonin asema** |
| 0 | CG Takayama-päälinja | Takayaman suunta*Tokkyū* Hida |
| Hokuriku-päälinjan *tokkyūt* | Fukuin・Kanawazan・Wakura-onsenin suunta*Tokkyū* Thunderbird |
| A Biwako-linja | Yamashinan・Ōtsun・Kusatsun・Maibaran suunta*Tokkyū* Biwako Express |
| 2・3 |
| B Kosei-linja | Yamashinan・Katatan・Ōmi-Imazun suunta |
| 4・5 | A JR:n Kioto-linja | Takatsukin・Shin-Ōsakan・Osakan・Sannomiyan suunta |
| 6・7 | Shin-Ōsakan・Osakan suunta*Tokkyūt* Thunderbird ja Biwako Express |
|
| W Kinokuni-linja | Shirahaman suunta*Tokkyū* Kuroshio |
| A San’in-päälinjan *tokkyūt* | Tottorin・Kurayoshin suunta*Tokkyū* Super Hakuto |
| S Kansain lentoasemalinja | Kansain lentoaseman suunta*Tokkyū* Haruka |
| 8–10 | D Nara-linja | Ujin・Naran suunta |
| 30 | S Kansain lentoasemalinja | Kansain lentoaseman suunta*Tokkyū* Haruka |
| 31 | E Sagano-linjan *tokkyūt* | Fukuchiyaman・Higashi-Maizurun・Amanohashidaten suunta*Tokkyūt* Kinosaki, Hashidate ja Maizuru |
| 32・33 | E Sagano-linja | Saga-Arashiyama・Kameokan・Fukuchiyaman suunta |
| 34 | Laituri ei matkustajille |
| **JR Tōkain Shinkansen-asema** |
| 11・12 | ■ Tōkaidō Shinkansen | Nagoyan・Tokion suunta |
| 13・14 | Shin-Ōsakan・Hakatan suunta |
| **Kintetsu-rautateiden asema** |
| 1–4 | Kioto-linja | Kintetsu-Naran・Tenrin・Kashihara-jingū-maen・Kashikojiman suunta |

Kuvia
-----

* Aseman pääaulaAseman pääaula
* Näkymä aseman näköalaterassiltaNäkymä aseman näköalaterassilta
* Eteläpuolen eli Hachijōn sisäänkäynnin puolen rakennusEteläpuolen eli Hachijōn sisäänkäynnin puolen rakennus
* Shinkansen-laituritShinkansen-laiturit
* Kintetsu-rautateiden junaKintetsu-rautateiden juna
* 1877 valmistunut ensimmäinen asemarakennus1877 valmistunut ensimmäinen asemarakennus
* 1914 valmistunut toinen asemarakennus1914 valmistunut toinen asemarakennus
* 1952 valmistunut kolmas asemarakennus1952 valmistunut kolmas asemarakennus

Lähteet
-------

1. 1 2  百科事典マイペディア: 京都(駅) Kotobank. Viitattu 13.6.2021. (japaniksi)
2. 1 2 3 4 5  京都駅ビルについて Kyoto Station Building. Viitattu 13.6.2021. (japaniksi)
3. 1 2  Kyoto Station japan-guide.com. Viitattu 15.6.2021. (englanniksi)
4. 1 2  Kyoto Station Building Facilities Kyoto Station Guide. Viitattu 15.6.2021. (englanniksi)
5. 1 2 3  Kyoto Station Map – Finding Your Way Kyoto Station Guide. Viitattu 17.6.2021. (englanniksi)

Aiheesta muualla
----------------

* Kuvia tai muita tiedostoja aiheesta **Kioton rautatieasema** Wikimedia Commonsissa

* Kioton rautatieasemarakennuksen internetsivut (japaniksi)